A fordítás az alábbi kiadás alapján készült:

Carl-Johan Forssén Ehrlin: Elefanten som så gärna ville somna – en annorlunda godnattsaga

Copyright © Carl-Johan Forssén Ehrlin, Ehrlin Publishing, 2016

Magyar fordítás © Petrikovics Edit, 2016

Illusztrációk © Agócs Írisz, 2016

Published by agreement with Salomonsson Agency

www.kolibrikiado.hu

www.facebook.com/kolibrikiado

Felelős kiadó a Kolibri Kiadó ügyvezető igazgatója

Felelős szerkesztő Vereckei Andrea

Szaklektor Sárvári Töttős Györgyi

Olvasószerkesztő Fogarasy Judit

A borítót Agócs Írisz illusztrációja felhasználásával Féder Márta tervezte

Műszaki szerkesztő Széplaki Gyöngyi

Elektronikus verzió eKönyv Magyarország Kft.

www.ekonyv.hu

ISBN 978-963-437-016-1

Köszönettel tartozom:

Minden kísérletező kedvű szülőnek, aki felolvasta a könyvet gyermekének, és értékes visszajelzést adott! Eva Hyllstamnek, Fredrik Praestónak, Elin Westerbergnek, valamint Julia Angelinnek és a Salomonsson Agency valamennyi munkatársának – és persze mindenekelőtt az én csodálatos feleségemnek, Linda Ehrlinnek, aki megszámlálhatatlan bölcs gondolattal járult hozzá a könyv megszületéséhez.

Hogyan olvassuk ezt a könyvet?

Figyelmeztetés!

Mozgó jármű vezetőjének közelében sose olvassuk hangosan ezt a történetet!

Ez a könyv egyértelműen azzal a szándékkal jött létre, hogy olvasói álomba merüljenek, ezért a nyelvhasználata olykor kissé eltér a megszokottól. Mindez a gyerekek ellazulását és a pihentető éjszakai alvásra való felkészülését kívánja elősegíteni. Előfordulhat, hogy a gyermeknek többször is hallania kell a szöveget ahhoz, hogy megismerkedjen, megbarátkozzon a mesével, és könnyebben elaludjon.

A legjobb eredmény érdekében érdemes először magunkban is elolvasni a szöveget, hogy hozzászokjunk a stílusához, és fesztelenül bele tudjuk élni magunkat a történetbe, amikor felolvassuk a gyerekeknek.

Felolvasás közben bizonyos részeknél ajánlatos módosítanunk a hangfekvésen, vagy ásítanunk. Érdemes kipróbálni, hogy mi válik be legjobban a saját gyermekünk számára.

• Hangsúlyozzuk a vastagon szedett szövegrészt!

• A dőlt betűs részeket lassan és halkan olvassuk!

• Ahol ez áll: (név), a felolvasásba beleszőhető a gyermek neve.

• Ahol ez áll: (ásítás), bátran ásítsunk felolvasás közben.

Sok sikert és szép álmokat!

Carl-Johan Forssén Ehrlin

Felelősségi nyilatkozat: Bár a könyv semmiféle egészségre ártalmas technikát nem tartalmaz, az író és a kiadó az esetleges következményekért nem vállal felelősséget.

Ez a mese Álmos Elláról szól. Ő a legkedvesebb és legbátrabb kiselefánt, aki szeretne a barátod lenni, és új dolgokat tanítani neked. Álmos Ella fáradt, és nagyon örülne, ha elkísérnéd a varázslatos erdő túlsó végén található ágyához, ahol azután egész éjjel békésen és pihentetően alszik majd.

Álmos Ella pont annyi idős, mint te, (név). Ugyanazokat a dolgokat szereti, amiket te: játszani, mulatságos dolgokat kitalálni, néha egyedül, máskor meg a barátaival. Csakhogy játék közben néha olyan gyorsan elszáll az idő, hogy egészen hirtelen esteledik be, és egészen hirtelen kell ágyba bújnia. Ebből a szempontból nagyon hasonlítotok egymásra, és hasonlóan is gondolkodtok, (név). Ezért is tartasz szívesen Ellával akkor, amikor a kiselefánt szép lassan elalszik az esti mesétől.

– Kezdek fáradt lenni, elmehetek aludni? – kérdezi Álmos Ella elefánt Anyutól (ásítás).

– Hát persze, hogy elmehetsz aludni – feleli elefánt Anyu, majd hozzáteszi: – Vidd magaddal a mesét hallgató barátodat is a varázslatos erdőn át az ágyacskádhoz, hogy együtt merüljetek álomba! A varázslatos erdő csodálatosan álmosító, szép, és megnyugtatja a fáradt gyerekeket. Kíváncsi vagyok, milyen gyorsan fog elnyomni az álom. Most azon nyomban vagy csak kicsivel később? Sok-sok olyan dolog van most körülötted, (név), amitől álomba szenderülhetsz, és te magad döntheted el, melyik lesz az, ami a leginkább segít neked elaludni – emlékezteti elefánt Anyu Ellát.